Il-ġimgħa l-oħra għajnejn id-dinja tal-Formula 1 kienu fuq iċ-ċirkwit ta' Baku hekk kif l-Ażerbajġan ospitat l-ewwel Gran Premju fl-istorja tagħha f'din il-kategorija. Minkejja li l-punti ta' interess ma naqsux, kollox ma' kollox ħafna stennew spettaklu akbar milli dak li rajna. B'mod partikolari, ħafna dilettanti stennew numru kbir ta' inċidenti matul din it-tellieqa, speċjalment wara dak li rajna fis-sessjonijiet ta' prattika, dawk ta' kwalifikazzjoni u t-tellieqa tal-GP2. Madankollu, it-tluq kien mingħajr inċidenti serji hekk kif is-sewwieqa kienu kawti ħafna, mentalità li estendiet ruħu għat-tellieqa kollha. Logħob bl-istrateġiji Rosberg kellu tluq tajjeb u ma rax it-tip ta' attakki fuq il-pożizzjoni tiegħu li spiċċa vittma tagħhom fil-Kanada. Ricciardo wkoll kellu bidu pożittiv. Però l-affarijiet inbidlu għall-agħar fi żmien qasir għaliex kemm hu kif ukoll Verstappen esperjenzaw konsum veloċi ħafna tar-roti supersoft. Dan il-fatt ġegħel lir-Red Bull Racing (RBR) idaħħluhom it-tnejn fil-pits kmieni fit-tellieqa biex jagħtuhom sett ta' roti ġodda. Minkejja dan il-kuntrarju, l-RBR kienu qegħdin jittamaw li r-roti soft illi introduċew fl-ewwel pit stop iwassluhom sal-aħħar tat-tellieqa. Però, anki dawn ittieklu fi żmien qasir, fatt li wassal lil dan it-tim biex imur saħansitra għall-mediums fit-tieni waqfa. Hawnhekk, Raikkonen kien tant iffukat fuq Ricciardo li meta dan tal-aħħar qabad it-triq għall-pits, il-Finlandiż beda dieħel warajh minkejja li l-Ferrari ma kinux għadhom talbuh biex jagħmel dan. Meta Raikkonen indunu bl-iżball u reġa' mar jaqbad ir-'racing line' tat-traċċat kien tard wisq għaliex kien diġà qasam il-linja tal-pit lane b'erba' roti. Għaldaqstant, huwa kien fil-mira ta' penalità ta' ħames sekondi. Meta s-sewwieqa tal-RBR daħlu fil-pits, il-Ferrari ddeċidew li jagħmlu l-istess. Madankollu, Vettel sostna li kien qed iħossu komdu bis-sett ta' roti li kellu u għalhekk ried jibqa' barra. Il-Ferrari aċċettaw is-suġġeriment tal-Ġermaniż u żammewh barra sal-għoxrin dawra. Minkejja li Vettel eventwalment ħareġ wara Raikkonen wara l-waqfa tiegħu, fi żmien qasir deher ċar li kien hu li kellu raġun dwar meta kellha ssir il-pit stop. Dan għaliex huwa laħaq lil Raikkonen b'pass mgħaġġel tant li t-tim talab lill-Finlandiż biex iwarrabblu. Problemi tekniċi Sadanittant, Hamilton, li dak il-ħin beda jipprova tal-inqas jitla' fuq il-podju, ra t-tellieqa tiegħu kkumplikata minn problemi tekniċi. Din tfaċċat lejn nofs it-tellieqa meta l-Brittaniku beda jilmenta li ma kienx qiegħed jirnexxielu jisfrutta s-saħħa kollha tal-magna tiegħu, fatt li beda jtelliflu madwar terz ta' sekonda kull dawra. Il-problema teknika li sab ma' wiċċu Hamilton waslet għal perjodu ta' frustrazzjoni għall-Brittaniku. Dan għaliex deher ċar li l-problema ma kinitx ġejja minn ħsara, imma minn setting ħażin fil-vettura tiegħu. Madankollu, meta hu appella għal direzzjoni mit-tim, dan qallu li r-regolamenti ma kinux jippermettulhom joffrulu l-istruzzjonijiet li kien qed jitlob. Għaldaqstant, huwa għamel madwar ħmistax-il dawra jilgħab mal-buttuni tal-isteering tiegħu biex jipprova jaqbad art tal-problema. Is-sitwazzjoni reġgħet irritornat għan-normal f'dawra 42. Madankollu, Hamilton kien diġà tilef tant ħin li ma kellux ċans jilħaq lil Raikkonen. Dan, però, ma fissirx li kollox kien ward u żahar għall-Finlandiż għaliex fl-aħħar fażi tat-tellieqa huwa beda jesperjenza problemi simili għal dawk ta' Hamilton fil-vettura tiegħu. Din kienet daqqa ta' ħarta għal Raikkonen għaliex, minħabba l-penalità ta' ħames sekondi li ngħata aktar kmieni, huwa kellu bżonn vantaġġ komdu fuq il-kompetitur ta' warajh biex iżomm postu fil-klassifika. Però, il-problemi li bdiet tagħtih il-vettura ppermettew lil Perez li mhux biss jilħqu, imma anki jaqbżu fuq it-traċċat stess fl-aħħar dawra. Konklużjonijiet Permezz ta' din ir-rebħa, Rosberg reġa' fetaħ vantaġġ ta' 24 punt fuq Hamilton. Din id-differenza tagħtu ftit nifs wara diversi ġimgħat li fihom il-kollega tiegħu rranka mhux ħażin grazzi għal serje ta' riżultati pożittivi. Madankollu, dan il-vantaġġ huwa żgħir biżżejjed biex ikun jista' jingħalaq fuq medda ta' tellieqa waħda biss. Għaldaqstant, it-triq għas-suċċess għadha twila u kollha ostakli għall-Ġermaniż. Sadanittant, f'Baku l-Ferrari kkonfermaw li d-distakk tekniku li kellhom minn mal-Mercedes m'għadux kbir daqs kemm kien. Però, fejn jidħol it-tfassil tal-istrateġija jidher li għad għandhom żvantaġġ notevoli kontra il-Ġermaniżi. Dan ħareġ ċar mid-deċiżjoni ta' Vettel li jopponi t-talba tat-tim li riedu jbiddel ir-roti kmieni fit-tellieqa minkejja li s-sett li kien qiegħed juża kien għadu fi stat tajjeb. Fil-fatt, eventwalment kien Vettel li kellu raġun għaliex, b'mod ġenerali, huwa kellu prestazzjoni ferm aħjar minn dik ta' Raikkonen illi obda l-ordni tat-tim. Fl-aħħar ta' min isemmi l-prestazzjoni eċċellenti li kellu Perez li gawda minn vettura kompetittiva ferm. Fil-fatt, f'Baku l-Force India komplew bir-ritmu tajjeb li qabdu fi Spanja fejn introduċew diversi żviluppi tekniċi li diġà tawhom l-opportunità li jtellgħu lis-sewwieq Messikan tagħhom fuq il-podju darbtejn fl-aħħar xahar. Is-sitwazzjoni għal Hulkenberg kienet kemmxejn differenti għaliex huwa sab ruħu involut f'inċident fl-ewwel dawra li ħoloqlu problemi fil-vettura tiegħu li ppenalizzawh tul it-tellieqa kollha.